ส่วนที่ 1

ข้อมูลสรุป (Executive Summary)

บริษัทพรีบิลท์ จำกัด (มหาชน) “บริษัท” ก่อตั้งในปี พ.ศ. 2538 โดยบุคคล 3 กลุ่มคือ
กลุ่มบริษัทเอเชี่ยน พร็อพเพอร์ตี้ จำกัด กลุ่มเควสท์ แค็ปปิตอล และ กลุ่มคุณวิโรจน์ เจริญตรา
ประกอบกิจการรับเหมาก่อสร้างในช่วงแรก ต่อมาในปี 2547
บริษัทมีการปรับโครงสร้างการถือหุ้นโดยการออกหุ้นเพิ่มทุนของบริษัทแลกกับการถือหุ้นร้อยละ
99.9998 ในบริษัทพีซีเอ็ม คอนสตรัคชั่น แมททีเรียล จำกัด
ซึ่งเป็นผู้ผลิตและจำหน่ายพื้นคอนกรีตอัดแรง และ วัสดุก่อสร้าง
ทำให้ในขณะนั้นผู้ถือหุ้นใหญ่ของบริษัทเป็นกลุ่มบริษัทเอเชี่ยน พร็อพเพอร์ตี้ ดีเวลลอปเม้นท์ จำกัด
(มหาชน) โดยถือหุ้นรวมกันร้อยละ 64.73 จากทุนจดทะเบียนเรียกชำระแล้ว 153
ล้านหุ้นของทุนจดทะเบียนทั้งหมด 200 ล้านหุ้นๆละ 1 บาท และในปีเดียวกันบริษัท
และบริษัทเอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน) ได้ร่วมลงทุนเปิดบริษัททริลเลี่ยน
ดีเวลลอปเม้นท์ จำกัด โดยบริษัทถือหุ้นร้อยละ 60
เพื่อดำเนินการพัฒนาและขายอสังหาริมทรัพย์บ้านราคาถูก
เนื่องจากเล็งเห็นช่องทางทางการตลาดและศักยภาพของบริษัทที่มีความชำนาญในการก่อสร้างบ้านด้วยระบบ
Pre-Cast ที่พัฒนาเป็นรูปแบบเฉพาะของบริษัท แต่อย่างไรก็ตามในไตรมาสที่ 3 ปี พ.ศ. 2548
บริษัทได้มีการจำหน่ายเงินลงทุนในบริษัท ทริลเลี่ยน ดีเวลลอปเม้นท์ จำกัด ทั้งหมดจำนวน 6
ล้านหุ้นให้แก่บริษัทเอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน) ในราคารวมทั้งสิ้น
60.36 ล้านบาทในราคายุติธรรมซึ่งประเมินโดยผู้ประเมินราคาอิสระ พร้อมกับที่กลุ่มบริษัทเอเชี่ยน
พร็อพเพอร์ตี้ ดีเวลลอปเม้นท์ จำกัด (มหาชน) มีการลดสัดส่วนการถือหุ้นในบริษัทลงจำนวน 51
ล้านหุ้น โดยการขายให้กับคุณวิโรจน์ เจริญตรา จำนวน 10 ล้านหุ้น กลุ่ม เควสท์ แค็ปปิตอล
ในนาม SOMERS (U.K.) LTD. จำนวน 22 ล้านหุ้น
และเสนอขายพร้อมกับการเสนอขายหุ้นสามัญเพิ่มทุนแก่ประชาชนอีกจำนวน 19 ล้านหุ้น
เพื่อไม่ให้เกิดความขัดแย้งทางผลประโยชน์ และเพื่อความชัดเจนในการดำเนินงาน
เป็นผลให้สัดส่วนการถือหุ้นภายหลังจากที่มีการเสนอขายหุ้นสามัญเพิ่มทุนแก่ประชาชนทั้งสิ้นจำนวน 66
ล้านหุ้นของกลุ่มบริษัทเอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน)
มีสัดส่วนลดลงเหลือเพียงร้อยละ 24.02 น้อยกว่ากลุ่มของคุณวิโรจน์
เจริญตราที่มีสัดส่วนการถือหุ้นร้อยละ 27.4 และจำนวนหุ้นทั้งหมด 134 ล้านหุ้น ติด Silent
Period เป็นระยะเวลา 1 ปีครึ่ง ไถ่ถอนครั้งละ 25% ภายหลัง 6 เดือนแรก และอีก 6
เดือนต่อมาและร้อยละ 50 ในครั้งสุดท้าย

ในปี 2549
ตลาดที่อยู่อาศัยมีการเติบโตในลักษณะที่ชะลอตัวจากปีที่ผ่านมาเนื่องจากผลกระทบจากปัจจัยลบหลายประการ
ไม่ว่าจะเป็นเรื่องของระดับราคาน้ำมันที่สูงขึ้น ซึ่งทำให้ราคาวัสดุก่อสร้างและต้นทุนอื่นๆ
ที่เกี่ยวข้องเพิ่มขึ้นตามไปด้วย
นอกจากนี้ความเชื่อมั่นของผู้บริโภคอยู่ในระดับต่ำเนื่องจากความไม่แน่นอนทางด้านการเมือง
การปรับตัวของอัตราดอกเบี้ยที่สูงขึ้น

แต่อย่างไรก็ตามในปลายปี 2549 ปัจจัยลบต่างๆ
เริ่มสะท้อนผลในทางตรงข้ามโดยมีการคาดการณ์ว่าอัตราการขยายตัวของเศรษฐกิจไทยสำหรับปี
2550 น่าจะมีการปรับลดลงจากที่เคยมีการประมาณการไว้ก่อนหน้า
โดยคาดการณ์ว่าจะมีอัตราการขยายตัวอยู่ในช่วงร้อยละ 3.5-4.5
โดยเป็นผลมาจากแนวโน้มการชะลอตัวของการลงทุนในประเทศที่ได้รับผลกระทบหลักจากความไม่แน่นอนทางการเมือง
รวมถึงประเด็นที่เกี่ยวกับกฎหมายการประกอบธุรกิจของคนต่างด้าว
โดยการส่งออกของไทยมีแนวโน้มชะลอตัวเช่นกันจากปัจจัยต่างๆ ไม่ว่าจะเป็นภาวะเศรษฐกิจโลก
การแข็งตัวของค่าเงินบาท
แต่อย่างไรก็ตามมองว่าเศรษฐกิจของไทยก็ยังคงได้รับแรงหนุนจากแนวโน้มการอ่อนตัวลงของภาวะเงินเฟ้อในประเทศ
ภาวะราคาน้ำมัน
รวมถึงแนวโน้มการปรับลดลงของอัตราดอกเบี้ยในระบบและการปรับตัวลดลงของอัตราดอกเบี้ยของธนาคารแห่งประเทศไทย

บริษัทและบริษัทย่อยมีการวิเคราะห์ความเสี่ยงจากปัจจัยภายในและปัจจัยภายนอกไว้หลายประการกล่าวคือ
ในส่วนของธุรกิจรับเหมาก่อสร้างบริษัทมีความเสี่ยงดังนี้ 1.)
ความเสี่ยงในเรื่องของการพึ่งพิงลูกค้ารายใหญ่คือกลุ่มบริษัทเอเชี่ยน พร็อพเพอร์ตี้
ดีเวลลอปเม้นท์จำกัด (มหาชน) ซึ่งเป็นผู้ถือหุ้นของบริษัท และ กลุ่มบริษัท แลนด์ แอนด์ เฮ้าส์
จำกัด (มหาชน) ซึ่งถือว่าเป็นบริษัทที่เกี่ยวข้อง 2.)
ความเสี่ยงจากการรับงานอิงกับธุรกิจพัฒนาและขายอสังหาริมทรัพย์ 3.)
ความเสี่ยงจากการผันผวนของราคาวัสดุก่อสร้าง 4.) ความเสี่ยงจากการขาดแคลนบุคลากร 5.)
ความเสี่ยงด้านเงินทุนหมุนเวียน ในส่วนของบริษัทย่อยมีความเสี่ยงในเรื่องดังต่อไปนี้ 1.)
ความเสี่ยงจากการถูกฟ้องร้องกรณีละเมิดสิทธิบัตร 2.)
ความเสี่ยงจากการผันผวนของราคาวัสดุก่อสร้าง 3.) ความเสี่ยงจากการแข่งขัน

อย่างไรก็ตามบริษัทและบริษัทย่อยได้พยายามลดความเสี่ยงข้างต้นให้เหลืออยู่ในระดับที่สามารถควบคุมได้โดยสามารถพิจารณาจากผลการดำเนินในปีที่ผ่านมาที่แสดงให้เห็นว่า
บริษัทและบริษัทย่อยมีการรักษาระดับการรับงานจากบริษัทที่เกี่ยวข้องให้ไม่เกินร้อยละ 50 โดยในปี
2549 บริษัทและบริษัทย่อยมีรายได้จากบริษัทที่เกี่ยวข้องร้อยละ 44.8 เทียบกับปี 2547 และปี
2548 ที่ร้อยละ 47 และร้อยละ 48
ส่วนในการกระจายประเภทของการรับงานไม่ให้มีการกระจุกตัวมากเกินไปในงานก่อสร้างที่อยู่อาศัย
ในปี 2549 บริษัทมีรายได้จากการรับสร้างบ้านร้อยละ 33.1 ลดลงจากปี 2547 และปี 2548
ที่ร้อยละ 64 และ 49.9 ตามลำดับ

สำหรับกรณีการฟ้องร้องเรื่องการละเมิดสิทธิบัตรจาก บมจ. ดีคอน
บริษัทและบริษัทย่อยได้ทำการตรวจสอบและดำเนินการฟ้องร้องกลับไปยังบริษัทดังกล่าวแล้ว
และมีความเชื่อมั่นว่าบริษัทจะเป็นผู้ชนะคดี (พิจารณาเอกสารแนบ 3)

ในปี 2549 บริษัทมียอดรายได้รวมทั้งสิ้น 1,699.77 ล้านบาท ลดลงจากปีที่ผ่านมาประมาณ 19.7%
หรือประมาณ 416.52 ล้านบาท โดยในปี 2548 บริษัทมียอดรายได้รวมทั้งสิ้น 2,116.29 ล้านบาท
ซึ่งเป็นการลดลงของรายได้จากทั้งในกลุ่มบริษัทที่เกี่ยวข้องและนอกกลุ่มบริษัทที่เกี่ยวข้อง
บริษัทมียอดขาดทุนสุทธิประมาณ 39.31 ล้านบาท ลดลงเป็นอย่างมากเมื่อเทียบกับปี 2548
ที่มียอดกำไรสุทธิประมาณ 81.69 ล้านบาท โดยในปี 2549 บริษัท
มีต้นทุนในการก่อสร้างและผลิตสินค้าในอัตราส่วนที่เพิ่มขึ้นเมื่อเทียบกับปี 2548
เนื่องจากปัจจัยภายนอกด้าน ความไม่แน่นอนทางด้านการเมือง และ การเพิ่มขึ้นของราคาน้ำมัน
และ ดอกเบี้ย ซึ่งส่งผลกระทบโดยตรงต่อความเชื่อมั่นในการลงทุนของนักลงทุน

สิ้นปี 2549 บริษัทมีสินทรัพย์รวมทั้งสิ้น 1,075.59 ล้านบาทแบ่งเป็นสินทรัพย์หมุนเวียนประมาณ
680.68 ล้านบาท อัตราส่วนสภาพคล่องหมุนเร็วประมาณ 0.93 เท่าลดลงจากปีที่ผ่านมาที่ 1.13
เท่า เนื่องจากบริษัทมีสัดส่วนของสินทรัพย์หมุนเวียนเพิ่มขึ้นมากในส่วนของ ลูกหนี้การค้า และ
รายได้ที่ยังไม่ได้เรียกชำระ โดยมีระยะเวลา Cash Cycle ประมาณ 68 วัน
แย่กว่าปีที่ผ่านมาที่มีระยะเวลาเพียง 42 วัน โดยในปี 2549
และมีอัตราส่วนของหนี้สินทั้งสิ้นต่อส่วนของผู้ถือหุ้น 1.03 เท่าเพิ่มขึ้นจากปีที่ผ่านมาที่อัตราส่วนที่
0.56 เท่า